Ńdɔ̄ bə́ ngákə nyían ábə ǹkúkúmá, bə́ ngádúgan nyé tsog ábēndé ńkúkúmá tē, bɔ́ nâ: "Ngǎ ó ngāsán kálara yǎ a kɔ́bɔgɔ nâ é mod ósə ǎ yi kogolan ai Zambá ngə́ mod kig mə́lú mə̄wóm mə́lɛ́ mázu, a lodǒ fə anə́ wāmēn, ǎ ńkūkúmá, a yi woaban ébē bímgbə́m?» Ńdɔ ǹkúkúmá á ngāyalan nâ: "Ǹtól yā étē ó nə ǹtsígán étsītsígí á mvéndé Bəmédian ai Bəpérsian, e mvéndé é nə́ təge lod. 14Ńdɔ̄ bə́ ngádzó ai ǹkúkúmá naa: "Daníel, mod m̀bɔ́g yā mīńkōm yā Yúda, ǎ bísī kig wa, ǎ ńkūkúmá, tɔ é mvéndé ó ngāsán: a dzála ngogolán dzīē biyɔŋ bílɛ́ á ńgūmā ámǒs. 15Á wóg á ngāwóg ńkɔ̄bɔ̄ ví, ǹkúkúmá ā ngāwóg fɔ́ɔ́ mīńtyé éyə̄gan, ńdɔ fɔ́ɔ́ fə ǎ nɔŋ oyílí naa a yi nyǐ Daníel, ǎ ngadzə́ŋ nyē akələ́bə́ a kələ kwí á məsulí mə́ ngōgé. 16Hədá é bod bá bə́ ngávuŋ á mís mə́ ńkúkúmá hā, bɔ́ nâ: "Ǎ ńkūkúmá, yəmə́ naa, á mvéndé Bəmédian ai Bəpérsian, éki ésə, ai ábéndé ásə ǹkúkúmá ā tə́lé yǎ bâkǎd kīg dɔ́ bǎd tsénde.” 17Ńdɔ̄ hḿ ńkūkúmá á ngābéndē nâ bə́ kə sɔ́ ai Daníel, bə́ wōā fə̄ nyé ébé bímgbə́m. Ǹkúkúmá nyé ai Daníel nâ: "É Zāmbá woe yǎ ó ngāsyé təge ku sɔ́m énye ǎ yi wa nyii.” 18Ńdɔ̄ bə́ ngázu ai akɔ́g, bə́ bə̄dé dɔ̄ ânyu ébé, ńdɔ ǹkúkúmá á ngābán zitám dzīē étēde ai ényí bətí bóé, təge ai nâ bə́ nə dzam tsénde dzóm ziŋ ású Dáníel. 19Ńdɔ ǹkúkúmá á ngādúgan á ndá dzīē, a kǐ bīdí ńgúmā ńtīē álú, təge dzogě naa bə́ zu ai nyé bibɔn bíé, alú á lōdó a təge búdī dís, 20ai məléndē mə́ kídí, ǹdib ǹdib, ńdɔ ǹkúkúmá á ngākódō á sí, a yəmə́ zēn ávōl ébē bímgbə́m; 21ńdɔ a ngásúbu ébē, ǎ ngayédan Daníel ai wɔ̌ŋ ósə̄ nâ: "Ǎ Daníel, etúgā Zāmbá yǎ á və̌, yə é Zāmbá wāsyé ai evág ā bī ngul yǎ ányǐ wā á bīmgbə́m ?» 22Ńdɔ Daníel a ngáyalan ǹkúkúmá naa: "Ǎ ńkūkúmá! Nyiŋí á ńnomó étɔ̄á !